
      En liten fugl med et stort egg

      
         
            En liten fugl står og ser på et stort egg. Et kort øyeblikk legger den hodet på skakke,
                  som om den tenker seg om. Så prøver den å hoppe opp på egget. Det blir en klønete
                  affære. Egget er nesten like stort som fuglen selv, så hver gang den prøver å komme
                  seg opp på det, glir den ned igjen med det samme.

            Et lite stykke unna sitter noen nederlandske forskere og betrakter opptrinnet. De
                  ser på hverandre og ler innforstått. Også denne fuglen lar seg lure.

            En av forskerne er Nikolaas Tinbergen, som senere skal vinne Nobelprisen for blant
                  annet dette forsøket. Og fuglen de studerer, kalles tjeld. Den er svart på ryggen
                  og hodet, hvit på magen, og har karakteristiske røde bein og rødt nebb. Normalt legger
                  den små brune egg på under 50 gram. Men de nederlandske forskerne har oppdaget at
                  den faktisk foretrekker egg som er vesentlig større enn det. Derfor har forskerne
                  lagd noen kunstige egg av gips som er mye større enn tjeldens vanlige egg, og når
                  fuglen blir presentert for disse, blir den som trollbundet.

            Ute i det fri er det riktignok også slik at tjelden foretrekker de største av sine
                  egne egg. Størrelsen på egget sier nemlig noe om hvor robust det er, og om hvor stor
                  sjansen er for at det kommer en sterk og sunn fugleunge ut av det. Men ute i naturen
                  er det selvfølgelig grenser for hvor store egg tjelden kan legge, så det har aldri
                  vært noe behov for at dens instinkt skal ha en øvre grense for hvor stort egget skal
                  være. Derfor lever tjelden bare etter regelen «jo større egg, desto bedre».

            Dette innebærer at de unaturlig store gipseggene fungerer som det forskerne kaller
                  supernormale stimuli, eller kort sagt: superstimuli. Disse er overdrevne utgaver av noe som dyret fra naturens side er tiltrukket av.
                  De er større, mer fargestrålende eller kraftigere enn det som finnes i dyrenes naturlige
                  omgivelser.

            Slike superstimuli kjenner vi ikke bare i forbindelse med tjelden, men også mange
                  andre fugler. Ta for eksempel svarthvit fluesnapper, som er en liten hagefugl på drøyt
                  ti centimeter. Fluesnapperen legger små egg med en matt, svakt blågrønn farge. Styrken
                  på denne fargen indikerer hvor sunne eggene er. Derfor foretrekker fluesnapperen de
                  eggene som har den sterkeste fargen.

            Dette innebærer at også fluesnapperen er lett å narre. For ved hjelp av litt knallblå
                  maling kan forskerne lage gipsegg som er sterkere i fargen enn noe naturlig fluesnapperegg
                  kan bli. Og når fuglen får valget mellom gipsegg med knallsterk farge og sine egne,
                  velger den de kunstige superstimuliene, akkurat som tjelden.

            Faktisk oppdaget Nikolaas Tinbergen og kollegene hans at man ikke alltid engang behøver
                  å være spesielt kreativ for å lure fuglene på denne måten. I ett av forsøkene sine
                  la de nederlandske forskerne bare noen hvite volleyballer inn til en flokk gjess,
                  og så begynte gjessene å ruge på ballene i stedet for sine egne egg, som er både mindre
                  og mattere i fargen.

            Dumme dyr, ikke sant?

            * * *

         

      

   
      DEL 1

   
      Sol, palmer og et kort liv

      
         
            Vi befinner oss midt i en historisk helsekrise.

            Det er ikke sikkert du tenker over det til daglig, for man venner seg raskt til omgivelsene.
                  Men forestill deg at vi kunne reise tilbake til H.C. Andersens dager og ta et par
                  vanlige dansker fra den gang med oss til vår egen tid. De tidsreisende ville selvfølgelig
                  måpe i møtet med det 21. århundret: lysende skjermer, biler på veiene, fly i lufta
                  og en overflod av mat i dagligvarebutikkene våre. Men de ville helt sikkert også legge
                  merke til at mennesker ser annerledes ut i dag enn de gjorde på 1800-tallet. Vi er
                  blitt høyere siden H.C. Andersens tid, men vi er også blitt bredere.

            Faktisk behøver vi ikke engang å reise tilbake til 1800-tallet for å se et gatebilde
                  med mye slankere figurer. Det holder med en tur til 1960-årene, hvor overvektige mennesker
                  var en sjeldenhet. For eksempel ved det danske forsvarets sesjon registreres det 50
                  ganger flere overvektige unge menn i dag enn i 1960-årene. Og i den danske grunnskolen
                  er det nå 80 ganger flere overvektige barn enn det var den gangen.

            Om vi betrakter samfunnet som helhet, ser det heller ikke særlig bra ut. I Danmark
                  har vi nettopp rundet en nedslående milepæl med flere overvektige enn normalvektige
                  innbyggere. Selv om dette tallet ville vært utenkelig for bare noen få tiår siden,
                  så er fedmeepidemien fortsatt økende. Vektproblemene våre fortsetter å sette nye rekorder
                  hvert eneste år.

            Denne utviklingen er spesielt skremmende når vi tar med i betraktningen at Danmark
                  faktisk er ett av de rike landene som klarer seg best. Vi er for eksempel den slankeste
                  befolkningen i EU, og andelen innbyggere som lider av fedme – 20 prosent – er også
                  unionens laveste.

            Så hvis vi kikker ut i verden, er det ikke vanskelig å finne skrekkeksempler. Det
                  mest opplagte er selvfølgelig USA. Her er 70 prosent av befolkningen overvektige,
                  og snart vil halvdelen av innbyggerne lide av fedme. Men akkurat som i Danmark betyr
                  ikke dette at amerikanerne er ferdige med vektøkningen sin. Også de setter stadig
                  nye rekorder i overvekt år etter år.

            Til tross for amerikanernes rykte er det imidlertid ikke de som er de mest overvektige
                  i verden. Denne ikke særlig flatterende tittelen er det noen små øyrepublikker i Stillehavet
                  som innehar. Disse avsidesliggende øyene var ellers en gang i tiden kjent som noe
                  nær et paradis på jord, med kritthvite sandstrender, store palmetrær og mangfoldige
                  korallrev. Den skotske forfatteren Robert Louis Stevenson skriver: «Få menn som besøker
                  [Stillehavs-]øyene forlater dem igjen … Det finnes ikke noe sted i verden som har
                  den samme tiltrekningskraften på de besøkende.»

            Men i dag kaster innbyggernes helseproblemer en solid skygge over paradiset. Det finnes
                  nemlig stort sett ingen normalvektige på Stillehavsøyene lenger. De fleste øyene har
                  mer enn 80 prosent overvektige, og på Nauru – som er rekordinnehaver – er tallet 90
                  prosent.

            Disse tidligere så paradisiske øyene er som varsellamper som står og blinker til resten
                  av verden: Uansett hvor alvorlige fedmeproblemene deres er, så kan de fortsatt bli enda verre.

            Og det gjør de da også stort sett overalt. På verdensplan vil det ikke gå mange år
                  før vi krysser midtlinjen, akkurat som Danmark, og ender med å ha flere overvektige
                  enn normalvektige. Hvis vi fortsetter videre på listen med land med overvektsproblemer,
                  kommer vi rundt hele kloden: Tyrkia, Mexico, Saudi-Arabia, Chile, Bahamas, New Zealand,
                  Irak, Malta, Israel og så videre.

            Listen inkluderer alle etnisiteter, religioner, nasjonsstørrelser, klimaer og velstandsnivåer.
                  Ja, til og med i Afrika er fedmen på fremmarsj. Riktignok finnes det fortsatt afrikanske
                  land hvor en del av befolkningen er undervektige, men selv på verdens fattigste kontinent
                  er det nå mange områder hvor det finnes flere overvektige enn undervektige. De verst
                  rammede afrikanske landene, som for eksempel Sør-Afrika, har allerede passert det
                  danske fedmenivået, med kurs mot amerikanske tilstander.

            Så det virker passende å stille spørsmålet: Hva er det egentlig som foregår? Har vi
                  mistet interessen for å holde oss sunne og slanke?

            Nei, snarere tvert imot. Om vi hadde spurt våre venner fra H.C. Andersens tid, ville
                  de ha sagt at vi virker fullstendig besatt av kroppsvekt. Vi diskuterer febrilsk kalorier
                  og kosttilskudd mens vi går på den ene slankekuren etter den andre. Undersøkelser
                  viser at innenfor et gitt år vil omkring halvparten av alle voksne mennesker gjøre
                  forsøk på å slanke seg. Men det hjelper ikke stort. Selv de som klarer å gå ned noen
                  kilo, ender altfor ofte tilbake igjen der de begynte. Etter en vellykket slankekur
                  vil et gjennomsnittsmenneske ta igjen halvparten av vekttapet i løpet av to år, og
                  etter fem år vil 80 prosent av vekttapet være innhentet.

            Så det er vanskelig å unngå å bli sittende med en følelse av at det er et eller annet
                  her som ikke henger på greip.

            *

            Forklaringen på fedmeepidemien kan av gode grunner ikke være genetisk. Vi har de samme
                  genene som de slanke forfedrene våre hadde for bare noen få generasjoner siden. Og
                  i noen land er fedmeproblemene oppstått i løpet av bare noen få tiår.

            Hvis det ikke er arv som er synderen, må det være miljø. Hvis det ikke er gener som
                  gjør oss overvektige, må det være et eller annet i omgivelsene eller livsstilen som
                  det er noe galt med. Et eller annet som har endret seg drastisk i løpet av de siste
                  årtiene.

            Men det er da opplagt, tenker du kanskje. En gang i tiden drev vi med hardt fysisk arbeid dagen lang. I
                  dag sitter mange av oss i stedet med digitalt papirarbeid. Da er det jo klart at du
                  ikke forbrenner særlig mange kalorier, og så legger du på deg!

            For å teste denne teorien kan vi reise til det nordlige Tanzania og besøke hadzafolket,
                  som er et av verdens mest aktive folkeslag. Hadzaene er jegere og sankere, så livsstilen
                  deres minner om den vi hadde i Danmark – og resten av verden – i steinalderen. De
                  har ingen husdyr og ikke noe landbruk, men drar i stedet hver eneste morgen ut på
                  savannen for å skaffe mat. Mennene går på jakt og klatrer etter honning, mens kvinnene
                  sanker røtter, bær, frukt og nøtter.

            Dette innebærer selvfølgelig at hadzaene er mye mer aktive enn vi dansker. En hadzamann
                  går i gjennomsnitt 19 000 skritt per dag, mens en hadzakvinne går cirka 13 000 skritt.
                  En del av disse skrittene inkluderer dessuten at man sleper med seg dagens fangst
                  tilbake til stammen, enten det er snakk om rotfrukter, perlehøns eller kanskje en
                  hel sebra. Derfor overrasker det deg nok ikke at hadzaene er slanke. En gjennomsnittlig
                  danske er som sagt overvektig og har en BMI på over 25, mens en gjennomsnittlig hadza
                  har en BMI på omkring 21, og har attpåtil større muskelmasse enn en typisk danske.

            Dermed er det et enkelt bilde som tegner seg opp for oss: Det ene folkeslaget – danskene
                  – er stillesittende, forbrenner få kalorier, og er derfor overvektige. Det andre folkeslaget
                  – hadzaene – er veldig aktive, forbrenner mye kalorier, og er derfor slanke.

            Problemet er bare at dette bildet er feil. For selv om hadzaene er usedvanlig aktive,
                  så forbrenner de ikke flere kalorier i løpet av en dag enn hva dansker gjør.

            Ja, jeg ble selv overrasket første gang jeg hørte om den statistikken. Men den er
                  helt korrekt: Hadzaene forbrenner ikke flere kalorier enn danskene.

            Faktisk forbrenner en gjennomsnittlig danske flere kalorier enn en gjennomsnittlig
                  hadza, fordi vi er større enn dem, og større kropper har høyere forbrenning. Men hvis
                  man tar størrelsesforskjellen med i beregningen, blir resultatet likt for dem begge.
                  Det vil si at en danske og en hadza på samme størrelse forbrenner like mange kalorier
                  på en dag – uansett om dansken har en stillesittende kontorjobb, mens hadzaen er en
                  aktiv jeger og sanker.

            Tallene som viser forbrenningen, er hentet fra studier utført av den amerikanske evolusjonsantropologen
                  Herman Pontzer og hans kolleger. De benytter en avansert metode som kalles «dobbeltmerket
                  vann» for å måle energiforbruk hos mennesker og dyr. Vi trenger ikke å gå i detalj
                  om hva denne metoden går ut på, men «dobbeltmerket vann» er den mest nøyaktige målemetoden
                  vi har for å kunne finne ut hvor mange kalorier en person forbrenner i løpet av en
                  dag. Den er mye mer nøyaktig enn alskens fitness-trackere og annet utstyr som påstår
                  at de kan gjøre det samme.

            Herman Pontzer og teamet hans har brukt denne metoden til å måle energiforbruk hos
                  alle mulige befolkninger rundt om på kloden, fra reinsdyrjegere i Sibir til latinamerikanske
                  bønder. Og i hver eneste sammenligning viser det seg at forbrenningen stort sett er
                  lik, i hvert fall målt på befolkningsnivå. Det kan selvfølgelig være forskjeller mellom
                  individer – noen har høyere forbrenning enn andre, og det kjenner du sikkert også
                  til selv, med han ene kompisen din som tilsynelatende kan spise hva som helst uten
                  å legge på seg. Men på befolkningsnivå er det ingen forskjell. Heller ikke om vi sammenligner
                  befolkninger som er svært aktive med befolkninger som sitter stille store deler av
                  dagen.

            Et av de beste eksemplene på Pontzers forskning er en studie hvor man sammenligner
                  forbrenningen hos to grupper barn i Ecuador – bybarn og barn fra stammer i Amazonas.
                  I byene er omkring en tredjedel av barna overvektige, og man kunne bli fristet til
                  å tro at det er fordi de sitter for mye stille og forbrenner for lite. Det er i alle
                  fall ingen tvil om at bybarna er mindre fysisk aktive enn barna i Amazonas.

            Men lav forbrenning kan ikke være forklaringen på bybarnas vektproblemer. For når
                  forskerne gjør sine undersøkelser, viser det seg at barna i byene i Ecuador forbrenner
                  like mange kalorier som barna i Amazonas (og barn i Vesten, for den saks skyld).

            Faktisk viser det seg at vi også kan se akkurat det samme fenomenet blant dyr. Sjimpanser,
                  kenguruer og pandaer i zoologiske hager forbrenner like mange kalorier på en dag som
                  de samme artene gjør når de lever i det fri. Uansett om dyrene i zoologisk hage er
                  mye mindre aktive.

            *

            Jeg skjønner godt hvis du føler deg litt forvirret nå. For hvordan kan det være mulig
                  at dansker og hadzaer forbrenner like mye? Det er jo et uomtvistelig faktum at man
                  forbrenner kalorier når man er aktiv. Om du tar deg en joggetur, bruker du mer energi
                  enn hvis du blir liggende på sofaen. Så hvordan kan det henge sammen at stillesittende
                  mennesker og dyr i zoologisk hage forbrenner like mange kalorier som aktive stammefolk
                  og dyr som lever fritt i naturen?

            Forklaringen er noe vi kommer til å støte på igjen og igjen i løpet av denne boka.
                  Kroppen vår er dynamisk. Den er en tilpasningsmaskin, som hele tiden reagerer på omgivelsene. I dette tilfellet
                  gjør den det på en ganske irriterende måte. Kroppen er nemlig utviklet til å kunne
                  spare på energi. Hvis du øker forbrenningen din, for eksempel ved å mosjonere, så
                  vil kroppen prøve å kompensere for dette ved å skru ned forbrenningen et annet sted.
                  Det kan for eksempel være det som kalles basalstoffskiftet, som er den energien du
                  bruker i hviletilstand – på åndedrett, blodsirkulasjon, hjerneaktivitet, kroppslige
                  vedlikeholdsmekanismer og så videre.

            Et eksempel på dette kan vi se hos eliteutøvere innenfor utholdenhetsidrett. De vil
                  typisk ha et lavere nivå av kjønnshormoner som testosteron og østrogen sammenlignet
                  med folk som er utrente. Dette skyldes at eliteutøverne bruker så mye energi på fysisk
                  aktivitet at kroppen deres begynner å nedprioritere andre områder, som reproduksjonen.
                  Hos kvinnelige utøvere som er særdeles aktive, kan dette til og med innebære at menstruasjonen
                  stopper helt.

            Det samme fenomenet gjelder også for hadzaene og andre jegere og sankere. Altså, ikke
                  fraværet av menstruasjon – hadzafolket har ingen problemer med reproduksjonen – men
                  i likhet med toppidrettsutøvere har de vesentlig færre kjønnshormoner i blodet sammenlignet
                  med stillesittende folk i Vesten.

            (Dette er imidlertid ikke nødvendigvis en dårlig ting, for hormonbetingede kreftformer,
                  som brystkreft og prostatakreft, er blant de hyppigst forekommende kreftformene i
                  den utviklede verden, hvor vi har høyere hormonnivåer. Disse kreftformene er mye mer
                  sjeldne hos jegere og sankere og toppidrettsutøvere.)

            Reproduksjonen er imidlertid ikke det første området hvor kroppen gjør besparelser
                  etter fysisk aktivitet. Typisk vil den først skru ned energiforbruket på mindre viktige
                  ting, som unødvendig bevegelse. Dette kan vi se ved at vi har det med å være mindre
                  aktive etter store anstrengelser. Så hvis du tar deg en joggetur om morgenen, vil
                  du ha en tendens til å bevege deg mindre senere på dagen. Kanskje vil du foretrekke
                  å sitte eller ligge i stedet for å stå. Kanskje vil du reise deg opp litt sjeldnere
                  og gå mindre omkring, eller vippe mindre med beinet på den maniske måten som man noen
                  ganger gjør.

            Samlet sett vil dette bety at de kaloriene du forbrenner ved å være fysisk aktiv,
                  ikke nødvendigvis gir deg en høyere total forbrenning. Kanskje har du forbrent 400
                  kalorier på løpeturen, men hvis kroppen deretter skrur ned forbrenningen på andre
                  områder, kan det hende at det samlede energiforbruket ditt ender med bare å være 200
                  kalorier høyere enn på en stillesittende dag.

            Dette er selvfølgelig irriterende hvis man har planer om å løpe av seg noen ekstra
                  kilo. Men det stemmer helt overens med hva vi har sett i studier hvor mosjon brukes
                  for å gå ned i vekt. For eksempel i en amerikansk undersøkelse hjalp forskerne noen
                  overvektige ungdommer til å begynne å jogge, i håp om at treningen skulle bidra til
                  at de gikk ned noen kilo. Løpeprogrammet var lagt opp til at de skulle forbrenne mellom
                  285 og 430 kalorier med treningen. Men selv om de fulgte dette treningsprogrammet,
                  økte den daglige forbrenningen deres bare med omkring 220 kalorier per dag. Derfor
                  gikk de mindre ned i vekt enn man hadde regnet med.

            Dette er et typisk utfall for studier av mosjon og vekttap. I begynnelsen lykkes det
                  for deltagerne i forsøket å forbrenne omtrent så mye som forventet. Men jo lengre
                  tid det går, desto bedre blir kroppen til å kompensere for den økte aktiviteten. Og
                  dette er grunnen til at hadzaene ikke forbrenner flere kalorier enn danskene. En hadzakropp
                  har hatt hele sitt liv til å lære seg å kompensere for den aktive livsstilen.

            Forstå meg rett: Dette betyr ikke at mosjon er likegyldig hvis du ønsker å gå ned i vekt. Som vi så hos de unge amerikanske
                  joggerne, lyktes det tross alt å øke forbrenningen en anelse. Og du kan selvfølgelig
                  overvinne kroppens forsøk på å kompensere hvis du er iherdig nok. Hvis du for eksempel
                  begynner å trene som en Tour de France-syklist, vil du kunne forbrenne såpass mye
                  at det rett og slett ikke er mulig for kroppen å kompensere. Faktisk er det enkelte
                  av Tour de France-deltagerne som har en så til de grader høy forbrenning at det nesten
                  er fysisk umulig å spise nok til at de kan holde vekten, uansett hvor mye de prøver.
                  Dette har du kanskje selv kunnet se fra sofaen din hvert år i juli.

            Dessuten tyder forskningen på at mosjon kan spille en avgjørende rolle for hvem som
                  faktisk klarer å holde vekten nede etter slanking, og hvem som ender med å legge på
                  seg alle kiloene igjen. Det er også i det hele tatt viktig å understreke at mosjon
                  fortsatt er noe av det sunneste man overhodet kan drive med. Hvis du har lest min
                  bok Maneter eldes baklengs, så vet du for eksempel at mosjon og bevegelse er en av de beste metodene for å forlenge
                  livet. Det bremser det fysiske forfallet som kommer med alderen, og reduserer risikoen
                  for alle aldersrelaterte sykdommer.

            Men når vi nå har listet opp alle forbeholdene, så gjenstår det opprinnelige spørsmålet.
                  Vi besøkte hadzaene for å finne ut om det er slik at dansker er blitt overvektige
                  fordi de er stillesittende. Og svaret på dette er ganske enkelt nei. Vi forbrenner
                  fortsatt like mange kalorier som folkegrupper som er vesentlig mer aktive enn oss.
                  Mindre fysisk aktivitet kan altså ikke være årsaken til den fedmeepidemien vi står i.

            Som en siste spiker i kista er det faktisk også undersøkelser som viser at vi er mer fysisk aktive i dag enn vi var i de slanke 1960-årene.

            Dermed må vi tilbake til tegnebrettet.

            *

            I takt med fedmeepidemiens alarmerende spredning har forskere verden over begynt å
                  studere overvekt på rotter og mus. De hadde et håp om at forsøksdyrene kunne brukes
                  til å forstå hvorfor vi legger på oss, og hvordan det kan forhindres.

            Raskt dukket det opp et problem. Hvordan kan man få en gnager til å bli overvektig?
                  Først prøvde de med forskjellige former for tvangsfôring. Det virket, men det var
                  tidkrevende, og det var selvfølgelig ikke etisk forsvarlig. Deretter eksperimenterte
                  de med å fôre gnagerne med piller med ekstra høyt fettinnhold. Dette fungerte bedre
                  enn tvangsfôringen, men det var fortsatt ikke særlig effektivt.

            Men til slutt fant forskerne en enkel løsning: De begynte å fôre rottene med all vår
                  egen favorittsnacks. På Københavns Universitet ble for eksempel gnagernes pillefôr
                  blandet med Nutella, mens man på Novo Nordisk erstattet det delvis med forskjellige
                  slags sjokoladeplater. Andre steder i verden har man brukt alt fra pølse i brød til
                  småkaker, potetgull og godteri for å få forsøksdyr til å legge på seg. I vitenskapelige
                  kretser kalles denne typen mat for «kafeteriamat», og den er så effektiv at laboratoriedyrene
                  utvikler fedme i løpet av noen få uker.

            Så egentlig er gnagerne ikke særlig annerledes enn oss mennesker. For det er også
                  her vi finner årsaken til våre egne fedmeproblemer. Vi forbrenner like mye som før,
                  men til gjengjeld spiser vi vesentlig mer enn før. Ifølge de beste estimater av kaloriinntaket
                  vårt spiser vi faktisk såpass mye ekstra at det alene er mer enn nok til å forklare
                  fedmeproblemene.

            Man kan selvfølgelig argumentere for at forklaringen «vi spiser for mye mat» ikke
                  er særlig tilfredsstillende. For hvorfor spiser vi plutselig mer? Det er jo ikke sånn at folk sultet i 1960-årene.

            Den korte forklaringen er at forskjellen mellom oss mennesker og tjelden og fluesnapperen
                  ikke er så stor som vi kanskje kunne ønske. Jo da, vi har større hjerne og er mer
                  intelligente. Men likevel faller vi for nøyaktig de samme triksene som de små fuglene
                  – superstimuli.

            Fuglene blir lurt av supernormale versjoner av deres egne egg – kunstige egg som er
                  unaturlig store eller har unaturlig sterke farger. Vi mennesker lar oss lure av supernormal
                  mat. Det vil si kunstig mat som er designet for å trykke unaturlig hardt på alle de
                  riktige knappene i hjernens belønningssystem.

         

      

      
         
            Genetikken bak fedme

            Vi har trukket den konklusjon at overvekten vi sliter med umulig kan skyldes gener.
                  For vi har de samme genene som de slanke forfedrene våre hadde for et par generasjoner
                  siden.

            Likevel kan genene hjelpe oss til å lære mer om fedmeepidemien. De kan nemlig beskrive
                  hvorfor ikke alle blir like hardt rammet av det fedmefremkallende miljøet. Noen av
                  oss blir overvektige, mens andre fortsatt er sånn som folk var før – de holder seg
                  slanke uten problemer. Og denne forskjellen har en genetisk komponent.

            Dette kan vi blant annet se hos adoptivbarn. Hva de veier som voksne, har mer til
                  felles med deres biologiske familie enn med adoptivfamilien som de er vokst opp hos.
                  Barnas arv har med andre ord større innflytelse på kroppsvekten enn miljøet deres.

            Samtidig kjenner vi også til genenes betydning for fedme ut fra store undersøkelser
                  hvor forskere sammenligner genene hos tusenvis av overvektige eller slanke personer.
                  Her er det nemlig blitt påvist mange genvarianter som er overrepresentert hos de overvektige,
                  og som øker risikoen for at man legger på seg.

            Og nå begynner det å bli interessant. «Fedme-gen-variantene» har nemlig stort sett
                  alltid et eller annet med hjernen å gjøre. Typisk har de innflytelse på ting som appetitt
                  og impulskontroll. De genetiske studiene tyder altså på at noen mennesker reagerer
                  sterkere på mat-superstimuli enn andre. Hvis belønningen for en bit sjokolade er større
                  hos meg enn hos deg, så er det større risiko for at jeg kommer til å spise for mye
                  og gå opp i vekt. Genetikken bak fedme støtter med andre ord teorien om at det er
                  kaloriinntaket som er det største problemet for vekten vår – ikke manglende fysisk
                  aktivitet.

         

      

      
         
            *

            Når du skal prøve å la godteri- eller potetgullposen bli liggende i skapet, ser du
                  det nok for deg som en kamp du har med deg selv. Duellen står mellom fornuften og
                  viljestyrken på den ene siden, og trangen til å spise 600 tomme kalorier på den andre.
                  I virkeligheten kjemper du ikke bare mot deg selv. Kampen involverer faktisk tusenvis
                  av mennesker, og det som er frustrerende for deg, er at alle de andre spiller på motstanderens
                  lag.

            Bedriften som produserer potetgullet, har nemlig ett mål: at du ikke skal la posen bli liggende urørt i skapet. I likhet med alle andre virksomheter er
                  potetgullprodusenten satt til verden for å tjene penger. Dette innebærer at din fornuft,
                  din viljestyrke og din metthetsfølelse er produsentens verste fiender. Hvis du lar
                  potetgullposen bli liggende i skapet, vil det gå lengre tid før du kjøper en ny. Det
                  samme gjelder hvis du bare spiser litt om gangen, enten det er fordi du blir mett,
                  eller fordi du har viljestyrke til å stoppe deg selv når du er halvveis i posen. Så
                  hvis potetgullprodusenten skal tjene mest mulig penger, må den med andre ord bekjempe
                  din metthetsfølelse og viljestyrke.

            Nå tenker du kanskje at jeg overdramatiserer dette, men jeg kan love deg at det er
                  utrolig hvor langt enkelte matvareprodusenter er villige til å gå for å nå sine mål.
                  De største produsentene har opptil flere forskningsparker rundt om i verden. Her ansetter
                  de høyt utdannede forskere og stiller milliarder av kroner til rådighet, som blir
                  brukt til omhyggelige optimeringsprosesser for potetgull, småkaker og retter for mikrobølgeovn,
                  som om det var snakk om livsviktig medisin eller avanserte våpen.

            Disse forskerne finner svar på spørsmål som: Hva er den perfekte balansen mellom fett
                  og sukker? Kan saltkrystaller formes på nye måter så de føles bedre i munnen? Hjelper
                  det på smaken hvis man gjør en småkake to prosent fastere eller mykere? Hva stimulerer
                  appetitten mest – E620 eller E621? Skal potetgullet kanskje ha en litt mørkere nyanse
                  av gulfarge? Og så videre.

            Virksomhetene lager tusenvis av testvarianter av hvert eneste produkt, som de prøver
                  ut med avanserte vitenskapelige metoder for å se hvordan både mus og mennesker reagerer
                  på produktet. Hver gang vurderer de om en liten endring har gjort produktet ørlite
                  grann mer attraktivt enn før. Enkelte matvareprodusenter bruker til og med hjerneskanning
                  for å undersøke hvordan maten påvirker oss.

            Det er faktisk vanskelig ikke å le litt av dette bildet. Forestill deg en gjeng med
                  høyt utdannede forskere som med alvorlige miner og avansert laboratorieutstyr jobber
                  iherdig for å optimere en frossenpizza.

            Til tross for det komiske elementet er det egentlig en ganske sørgelig affære. Hvor
                  tåpelig det enn måtte lyde, så er det et faktum at vitenskapelig optimering av mat
                  fungerer helt etter produsentenes hensikter. Du har garantert selv opplevd effekten
                  av det på din egen kropp: situasjonen hvor du tar en håndfull potetgull, og så blir
                  det helt umulig å stoppe. Det er ikke tilfeldig at du har det på den måten. Det er
                  fordi produktet er designet for å virke sånn.

            *

            Når jeg bruker ordet «mat-superstimuli», snakker jeg nærmere bestemt om den typen
                  mat som ikke er plukket direkte fra et tre eller har grodd i jorda eller er vokst
                  opp i et fjøs. Mat-superstimuli er produkter som er utviklet av næringsmiddelforskere
                  i et laboratorium, med et prioritert mål om å få oss til å spise mest mulig av dem.

            For eksempel er et eple en frukt fra et epletre. En biff er muskelvev fra en okse.
                  En Oreo, derimot, er en blanding av ingredienser fra flere forskjellige kontinenter,
                  som er omhyggelig sammensatt for å skape mat-superstimuli. Denne kjeksen inneholder
                  sukker som er utvunnet fra sukkerroer, hvitt mel lagd av hvete, palmeolje utvunnet
                  fra palmer, kakaopulver fra kakaobønner, lecitin fra soyabønner, diverse former for
                  sirup som kan stamme fra mais, mye salt, og endelig en rekke med E-numre som pynter
                  opp fargen og forbedrer holdbarhet og smak.

            Hver enkelt ingrediens er allerede prosessert i seg selv, og Oreo-kjeks eksisterer
                  kun som resultat av en lang industriell prosess. Derfor kan mat-superstimuli også
                  kalles for «fabrikkmat» eller «ultraprosessert mat». Slike matvarer vil typisk kunne
                  gjenkjennes på lang holdbarhet, fargestrålende innpakning, et kjent merkevarenavn
                  og en omfangsrik ingrediensliste som er umulig å tyde for vanlige mennesker. Eksempler
                  på slike varer er godteri, potetgull, sjokolade, is, brus, mikrobølgeovnsretter og
                  forskjellige former for hurtigmat.

            Hvor dyktige næringsmiddelforskerne er i jobben sin, kan vi se av en grundig undersøkelse
                  gjort av den amerikanske fedmeforskeren Kevin Hall og kollegene hans. Noen forsøkspersoner
                  ble innlosjert i et forskningssenter, hvor de fikk servert all maten de spiste, slik
                  at det ble mulig å kontrollere nøyaktig hva og hvor mye hver enkelt fikk i seg. Deltagerne
                  ble delt inn i to grupper, hvorav den ene fikk ultraprosessert mat, som ferdigretter,
                  frokostprodukter og snacks, mens den andre gruppen fikk ubearbeidet mat, som kjøttstykker,
                  frukt, grønnsaker og ris.

            Forskerne sørget for at måltidene til de to gruppene lignet hverandre mest mulig med
                  hensyn til antall kalorier per porsjon, og det samme gjaldt mengden proteiner, karbohydrater,
                  fett, salt, sukker, fiber og så videre. Den eneste forskjellen på det som ble servert,
                  var altså at gruppe én fikk mat som var designet av næringsmiddelforskere, mens gruppe
                  to fikk mer naturlig mat.

            Gjennom fire uker overvåket de amerikanske forskerne deltagernes spisevaner, samtidig
                  som de veide dem og tok blodprøver. Resultatet av undersøkelsen sier mye om hvorfor
                  vi har en fedmeepidemi. Alle forsøkspersonene ble nemlig fortalt at de skulle spise
                  til de ble mette. Den gruppen som spiste fabrikkmat, inntok imidlertid 500 kalorier
                  mer per dag enn den gruppen som fikk servert ubearbeidet mat. Dette svarer til at
                  de spiste et helt måltid ekstra før de følte seg like mette som personene i den gruppen
                  som spiste ubearbeidet mat. Dermed fikk den sterkt bearbeidede maten deltagerne i
                  denne gruppen til å legge på seg under forsøket.

            I den andre gruppen, derimot, som spiste ubearbeidet mat, gikk forsøkspersonene ned
                  i vekt i løpet av de fire ukene. De var jo vanlige amerikanere, som ellers var vant
                  til å spise en del fabrikkmat i sin daglige kost. Så når de skiftet til ubearbeidet
                  mat, begynte appetittreguleringen deres å normalisere seg. Dette kom til syne ikke
                  bare på vekten, men også på blodprøvene. For eksempel falt mengden av sulthormonet
                  ghrelin når forsøkspersonene kuttet ut all fabrikkmat, mens mengden av det appetittnedsettende
                  hormonet PYY steg.

            Konklusjonen av dette forsøket er altså at næringsmiddelprodusentene har lykkes med
                  å lage mat-superstimuli som setter appetittreguleringen vår ut av spill og får oss
                  til å spise for mye.

            La oss prøve å finne ut hvordan de gjør det.

